**РЕШЕНИЕ № 408/17.06.2021 г. НА ОБЩИНСКИ СЪВЕТ - РАДНЕВО, ОБНАРОДВАНО В ДВ, БР. № № 63 ОТ 30.07.2021 Г.**

На основание чл.21, ал.1, т.8 от ЗМСМА, чл.4, ал.4, чл.31, ал.1 и чл.32, ал.2, т.2 и чл.34б от ЗПСК и чл.2, ал.1, т.1, чл.3, ал.3, чл.5, чл.7 и чл.10, ал.2 от Наредбата за търговете и конкурсите Общински съвет - Раднево:

I. Прекратява откритата с Решение № 384 от 29.04.2021 г. процедура по ПРОДАЖБА НА 100% ОТ ДЯЛОВЕТЕ НА ОБЩИНА РАДНЕВО В КАПИТАЛА НА "МЕДИЦИНСКИ ЦЕНТЪР - І РАДНЕВО" ЕООД, ГР.РАДНЕВО, ЕИК 123524333, СЪС СЕДАЛИЩЕ И АДРЕС НА УПРАВЛЕНИЕ: ГР. РАДНЕВО, УЛ."ГЕОРГИ ДИМИТРОВ" № 38 ПО РЕДА НА ЗАКОНА ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ И НАРЕДБАТА ЗА ТЪРГОВЕТЕ И КОНКУРСИТЕ, поради липса на кандидати.

II. Открива нова процедура по ПРОДАЖБА НА 100% ОТ ДЯЛОВЕТЕ НА ОБЩИНА РАДНЕВО В КАПИТАЛА НА "МЕДИЦИНСКИ ЦЕНТЪР - І РАДНЕВО" ЕООД, ГР.РАДНЕВО, ЕИК 123524333, СЪС СЕДАЛИЩЕ И АДРЕС НА УПРАВЛЕНИЕ: ГР. РАДНЕВО, УЛ."ГЕОРГИ ДИМИТРОВ" № 38 ПО РЕДА НА ЗАКОНА ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ И НАРЕДБАТА ЗА ТЪРГОВЕТЕ И КОНКУРСИТЕ, както следва:

1.Приема изготвения анализ на правното състояние, информационен меморандум и оценка за обявените за приватизация 10 999 дружествени дяла с номинална стойност по 10 лева за всеки, представляващи 100% /сто/ процента от капитала на "Медицински център - І Раднево" ЕООД, гр.Раднево и определя минималната продажна цена, а именно:

Продажба чрез публично оповестен конкурс на един етап, при минимална конкурсна цена 547 000 (петстотин четиридесет и седем хиляди) лв.

2.Определя следните конкурсни условия:

2.1.Купувачът е длъжен да запази предмета на дейност на приватизиращото се дружество като лечебно заведение за осъществяване на специализирана извънболнична помощ, за срок минимум 20 години.

2.2.Купувачът следва да запази броя на работните места, съгласно щатното и длъжностното разписание на дружеството към датата на обявяване на процедурата за приватизация на дяловото участие на Община Раднево в капитала на "Медицински център - І Раднево" ЕООД, гр.Раднево. Ограничението не важи в случай на увеличаване на броя на работните места.

2.3.Недвижимото имущество на "Медицински център - І Раднево" ЕООД, гр.Раднево запазва предназначението, което е имало към момента на обявяване на процедурата за приватизация.

2.4.Купувачът е длъжен да запази съществуващите наемни правоотношения, между приватизираното дружество и общопрактикуващите лекари, като им предоставя помещения за осъществяване на дейността им.

Купувачът е длъжен да запази съществуващите наемни правоотношения между приватизираното дружество и трети лица за срока, предвиден в сключените договори за наем.

2.5.Купувачът не може да прехвърля придобитите по договора дялове от капитала на приватизираното дружество без разрешение на Общински съвет - Раднево, ако не е изпълнил задълженията си по приватизационния договор за плащане на покупната цена.

2.6.При продажба на дялове на приватизираното дружество приобретателят има задълженията по т. 2.1, 2.2 и 2.7.

2.7.Купувачът следва да предостави безпрепятствен достъп на упълномощени от органа по приватизация лица до приватизираното дружество и дружествената документация във връзка с осъществяването на следприватизационен контрол с цел проверка на изпълнението на условията по приватизацията.

2.8.Цена, срок и начин на плащане на цената:

Цената за продажба на дяловото участие на Община Раднево в капитала на "Медицински център - І Раднево" ЕООД, гр.Раднево е безусловна, оферира се и се заплаща еднократно в български лева, в срок до 60 /шестдесет/ дни, считано от датата на подписване на приватизационния договор.

2.9.При неизпълнение на описаните по-горе задължения в срок от 30 /тридесет/ дни, считано от датата на отправената изрична покана за изпълнение от органа за приватизация, приватизационния договор се разваля без предизвестие и купувачът се задължава да заплати неустойка в размер на 100 % от покупната цена, в срок от 30 дни от датата на поканата, като неустойката не може да се намалява поради прекомерност.

3.В конкурса могат да участват при равни условия всички български физически и юридически лица, както и чуждестранни лица.

Физическите и юридическите лица, членовете на управителните и контролните органи на юридическите лица, включени в списъка по Закона за информация, относно необслужвани кредити, не се допускат до участие в конкурса, освен ако са погасили задълженията си.

Не се допускат до участие в конкурса физически или юридически лица, които имат парични задължения по смисъла на чл.162 от ДОПК към държавата, към общината по постоянния адрес/седалището на участника, и към Община Раднево.

Не се допускат до участие в конкурса лице което е обявено в несъстоятелност или е в производство по несъстоятелност, или е в процедура по ликвидация.

В случай, че участник в процедурата е консорциум или друга форма на сдружаване, специално учредено за участие в конкурса, задължително следва да бъде представен договора за учредяване на сдружаването.

4.Утвърждава конкурсна документация за продажба чрез публично оповестен конкурс на един етап на 10 999 дружествени дяла с номинална стойност по 10 лева за всеки, представляващи 100% /сто/ процента от капитала на "Медицински център - І Раднево" ЕООД, гр.Раднево.

5.Конкурсната документация за участие се получава в стая 210 на Общинска администрация, срещу невъзстановими 500 лв. (без ДДС) по сметка на Община Раднево, посочена в конкурсната документация или на Гише №5 /Каса/ при Информационен център.

6.Конкурсната документация за участие се закупува в срок до 10-ия ден от датата на обнародване на решението в ДВ.

7.Конкурсната документация се получава след представяне на документ за самоличност и документ за актуално правно състояние на участника-юридическо лице. В случай, че документацията се закупува от името на друго лице, се представя пълномощно, изготвено в писмена форма с нотариална заверка на подписа.

8.В срок до 12-ия ден от датата на обнародване на решението в Държавен вестник участниците закупили конкурсна документация могат да отправят писмени искания до Община Раднево - ст.210 за даване на разяснения по процедурата за провеждане на конкурса. Разясненията по предходното изречение се изготвят в писмена форма в срок до 2 работни дни и се предоставят на разположение на всички лица, закупили конкурсна документация.

9.Лицата, получили сертификат за регистрация и внесли депозит за участие в конкурса, имат право да подадат оферта за участие в конкурса.

10.Определя депозит за участие в конкурса в размер на 40 000 лв., който се внася по сметка на Община Раднево, посочена в конкурсната документация, в срок до 10-ия ден от датата на обнародване на решението в ДВ.

11.Офертите за участие се подават в стая 204 /Деловодство/ на Община Раднево в запечатан непрозрачен плик в срок до 17.00 часа на 15-ия ден от датата на обнародване на решението в Държавен вестник.

12.Оглед на обекта се извършва всеки работен ден в срок до 16.00 часа на 15-ия ден от датата на обнародване на решението в ДВ, след закупуване на конкурсни книжа и предварителна заявка.

13.Конкурсът да се проведе на 16-ия ден от датата на обнародване на решението в Държавен вестник от 15.30 часа, зала № 315, ет.3 на Общинска администрация, гр.Раднево.

14.Сроковете по т.5-13 се определят по реда на чл.60 от ГПК. Когато последния ден на срока е неприсъствен, този ден не се брои и срокът изтича следващия след него присъствен ден.

15.Възлага на Кмета на Община Раднево организирането на конкурса, съгласно Наредбата за търговете и конкурсите и документацията за участие в публично оповестен конкурс на един етап.

16.Упълномощава Кмета на Общината да сключи договор за покупко-продажба със спечелилия конкурса.

17.Възлага на Кмета на Община Раднево да извърши всички последващи действия по процедурата за приватизация, съгласно действащото законодателство.

III. Избира комисия за провеждане на конкурса в следния състав:

Председател: Виолета Йовчева - гл. юрисконсулт;

Членове: 1.Илия Илиев - общински съветник;

2.Валентина Вълева - директор дирекция "ОССД";

3.Нели Георгиева - гл. счетоводител;

4.Северина Динева - гл. експерт здравеопазване.

**ПРЕДСЕДАТЕЛ: Р. ЙОВЧЕВ**